Sirkusleeus by nuwe tuiste vrygelaatJora en Black, die twee voormalige sirkusleeus Foto: Born Free-stigting Jora en Black, die twee sirkusleeus wat uit haglike toestande in Bulgarye gered is, is Maandag in hul nuwe tuiste in die Shamwari-natuurreservaat, 75km buite Port Elizabeth in die Oos-Kaap, vrygelaat. Die twee agtjarige boeties is in Julie uit die hoofstad Sofia gered deur die internasionale diere-liefdadigheidsorganisasies, die Born Free-stigting en Four Paws. Die leeus is deur Thomson Airways van die Bourgas-lughawe na die Gatwick-lughawe in Londen gevlieg, waar die medestigter van Born Free, Virginia McKenna, by hulle aangesluit het. McKenna het die hoofrol gespeel in die fliek, Born Free. Jora en Black is in ŉ kwarantynvoertuig na Heathrow geneem en het oor die naweek die laaste en langste been van die reis, van Heathrow na Johannesburg, onderneem. Die twee leeus is Sondagaand in ŉ oornagkamp in Suid-Afrika gehou voordat hulle Maandagoggend in hul nuwe tuiste by die Born Free Jean Byrd opleiding- en reddingsentrum in die bekroonde Shamwari-reservaat vrygelaat is. Jora en Black was oorspronklik deel van ŉ sirkus wat deur Oos-Europa en Turkye gereis het. Nadat die Bulgaarse regering ŉ verbod op die gebruik van wilde diere in sirkusse geplaas het, het die twee leeus sedert 2014 in ŉ klein hok gebly. Die eienaars het ingestem dat Born Free hulle mag oorneem.